Talið er að farþegavél hafi hrapað skömmu eftir flugtak frá Jakarta í Indónesíu skömmu fyrir hádegi. Talið er að rúmlega sextíu hafi verið um borð en flak vélarinnar er ófundið.
Farþegavél indónesíska flugfélagsins Sriwijaya Air er saknað skammt frá Jakarta í Indónesíu en samband við vélina rofnaði skömmu eftir flugtak fyrir hádegi. Talið er að vélin hafi skollið í Javahaf, en um sextíu voru um borð.
Flugturn missti samband við vélina skömmu eftir flugtak rétt fyrir klukkan átta í morgun að íslenskum tíma. Ekki hefur verið staðfest að vélin hafi farist en myndir hafa verið birtar á samfélagmiðlum af sjómönnum með það sem talið er vera brak úr vélinni. Hún var á leið til borgarinnar Pontianak á eynni Borneó, norður af Jakarta. Samkvæmt flugvefnum Flightradar missti hún hæð hratt, og fór úr tíu þúsund fetum á innan við mínútu áður en samband rofnaði. Talið er að um sextíu hafi verið um borð. Vélin var af gerðinni 737-500 frá bandaríska flugvélaframleiðandanum Boeing. Þessi gerð flugvéla tekur um 130 farþega en þær eru töluvert minni en 737 max vélar Boeing. Vél Lion Air þeirrar gerðar hrapaði skammt frá Jakarta í október 2018 og vél sömu gerðar í Eþíópíu nokkrum mánuðum síðar. Tilkynnt var fyrir helgi að Boeing hefði samþykkt að greiða ríflega 2,5 milljarð bandaríkjadala í bætur og sektir fyrir að leyna upplýsingum um ástand vélanna. Allar Boeing MAX-vélar voru kyrrsettar eftir slysin sem kostuðu 346 mannslíf.
Talið er að farþegavél hafi hrapað skömmu eftir flugtak frá Jakarta í Indónesíu í morgun. Ætlað er að rúmlega sextíu hafi verið um borð en flak vélarinnar er ófundið. 